Alenka Bratušeková

Alenka Bratušeková (neprechýlene Alenka Bratušek; * 31. marec 1970, Celje, Juhoslávia) je slovinská politička, bývalá premiérka, od septembra 2018 ministerka infraštruktúry a podpredsedníčka Šarecovej vlády.

V rokoch 2013 – 2014 zastávala post predsedu vlády Slovinska ako prvá žena v tomto úrade. Vystriedala tak Janeza Janšu, ktorý bol donútený odstúpiť kvôli korupčným škandálom. Demisiu na post premiérky svojho štvorkoaličného kabinetu podala 5. mája 2014 po tom, čo v apríli prehrala vnútrostranícky súboj o kreslo predsedu strany s ľubľanským starostom Zoranom Jankovićom. Od januára 2013 do apríla 2014 viedla politický subjekt Pozitívna Slovenija (Pozitívne Slovinsko). Následne z neho vystúpila a založila vlastnú Alianciu Alenky Bratušekovej.

Od roku 2011 je poslankyňou slovinského Národného zhromaždenia, v dôsledku kĺzavého mandátu však túto funkciu počas účinkovania vo vláde nevykonávala.

V Junckerovej európskej komisii pre obdobie 2014 – 2019 bola ako slovinská kandidátka nominovaná na portfólio pre energetickú úniu a mala nahradiť komisára pre energetiku Oettingera. Mala sa tiež stať podpredsedníčkou komisie. Jej vystúpenie pred europoslancami však bolo nepresvedčivé a Bratušekovú veľkou väčšinou odmietli členovia príslušných výborov Európskeho parlamentu. Získala len 13 hlasov členov výborov pre životné prostredie a pre priemysel, výskum a energetiku, zatiaľ čo proti nej bolo 112 členov.

V predčasných júnových voľbách 2018 do dolnej komory, Štátneho zhromaždenia, kandidovala ako vodkyňa Aliancie Alenky Bratušekovej. Subjekt skončil na siedmom mieste so ziskom 5,11 % a piatich poslaneckých mandátov. Pre neschopnosť víťaza, protiimigračnej Slovinskej demokratickej strany expremiéra Janeza Janšu, zložiť kabinet schválil parlament 17. augusta 2018 Šarecovu premiérsku nomináciu od prezidenta republiky. Väčšinu 55 poslancov z 90-členného zákonodarného zboru mu zaistili vládni koaliční partneri a strana Ľavica v úlohe podporovateľov kabinetu.

Päťčlennú koaličnú vládu menšinového charakteru vytvorili kandidátka Marjana Šareca a sociálnej demokracie (SD), Strana moderného stredu (expremiéra Mira Cerara), Aliancia Alenky Bratušekovej a Demokratická strana dôchodcov Slovinska (DESUS). V zhromaždení na začiatku volebného obdobia disponovali 43 mandátmi. Nový stredovo orientovaný kabinet bol vymenovaný 13. septembra 2018 ako v poradí trinásty. Stal sa tak vôbec prvou menšinovou vládou, so šestnástimi členmi, vrátane dvoch ministrov bez kresla. Bratušeková získala posty podpredsedníčky vlády a ministerky infraštruktúry.

 Galéria 

 Referencie 

 Iné projekty 

 Zdroj 

Kategória:Predsedovia vlády Slovinska
Kategória:Premiérky
Kategória:Slovinskí politici
Kategória:Osobnosti z Celje
Kategória:Absolventi Ľubľanskej univerzity